作者：卢祖皋
词牌/韵律：贺新郎

paragraphs: 挽住风前柳。
问鸱夷、当日扁舟，近曾来否。
月落潮生无限事，零乱茶烟未久。
漫留得、莼鲈依旧。
可是从来功名误，抚荒祠、谁继风流后。
今古恨，一搔首。
江涵雁影梅花瘦。
四无尘、雪飞风起，夜窗如昼。
万里乾坤清绝处，付与渔翁钓叟。
又恰是、题诗时候。
猛拍阑干呼鸥鹭，道他年、我亦垂纶手。
飞过我，共尊酒。